บลจ.กรุงไทย ออกกองตราสารหนี้ 3 เดือนชูผลตอบแทน 1.40% ขาย 29 มิ.ย.- 5 ก.ค.
บลจ.กรุงไทย เปิดกองทุนตราสารหนี้อายุ 3 เดือน เน้นลงทุนต่างประเทศทั้ง100% ของมูลค่าทรัพย์สินสุทธิของกองทุน ชูผลตอบแทน 1.40% ต่อปี ขาย 29 มิ.ย.– 5 ก.ค. นี้
28 มิ.ย. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย เปิดเผยว่า บริษัทเปิดจำหน่ายกองทุนเปิดกกรุงไทยตราสารหนี้เอฟไอเอฟ 103 ( KTFF103 ) เสนอขาย วันที่ 29 มิถุนายน – 5 กรกฎาคม 2559 อายุ 3 เดือน เน้นลงทุนตราสารหนี้ต่างประเทศทั้ง100% ของมูลค่าทรัพย์สินสุทธิของกองทุน
โดยประกอบด้วย เงินฝากประจำ Bank of china (Macau) ,China Construcytion Bank (Asia) Corp.Ltd , Agricultural Bank of CHINA , Union National Bank PJSC และ First Gulf Bank PJSC ผลตอบแทนประมาณ 1.40% ต่อปี เป็นกองทุนที่เหมาะสำหรับนักลงทุนที่ต้องการล็อคผลตอบแทนในช่วงที่ภาวะเศรษฐกิจมีความผันผวนจากปัจจัยต่างๆ และบุคคลธรรมดาไม่เสียภาษี
สำหรับเหตุการณ์ Brexit ส่งผลให้เกิดการคาดการณ์ถึงมาตรการต่างๆ ของธนาคารกลางหลักๆ โดยรัฐบาลญี่ปุ่น ทั้งนายกรัฐมนตรีรวมถึงรัฐมนตรีกระทรวงการคลัง พร้อมที่จะออกนโยบายแทรกแซงค่าเงินเยน หากมีการแข็งค่ามากเกินไป ในขณะเดียวกันตลาด ก็มีการคาดว่า Fed จะไม่ขึ้นดอกเบี้ยในเดือนกรกฎาคมนี้ รวมถึงมีโอกาสมากขึ้นที่จะลดดอกเบี้ยด้วยซ้ำ เพื่อที่จะสร้างเสถียรภาพ และความมั่นใจให้กับตลาดหลังเกิดแรงขายในสินทรัพย์เสี่ยงค่อนข้างมาก
ทั้งนี้ เศรษฐกิจไทยไม่ได้รับผลกระทบมากนักจากเหตุการณ์ Brexit เนื่องจากสัดส่วนการค้าที่ค่อนข้างจำกัด ผลกระทบหลักจะไปอยู่ในภาคส่งออกบางส่วนเท่านั้น และประเทศไทยมี Current account ที่สูงมาก ทำให้ได้รับผลกระทบค่อนข้างน้อย ส่วนอัตราดอกเบี้ยธนาคารแห่งประเทศไทย ยังคงอยู่ที่ 1.50%
โดยบริษัทคาดว่าประเทศไทยจะได้รับผลกระทบทางอ้อม ในขณะที่ตลาดต่างประเทศ โดยเฉพาะยุโรปและอังกฤษจะได้รับผลกระทบค่อนข้างมากทั้งตลาดตราสารหนี้ และตราสารทุน โดยระยะสั้นสินทรัพย์ปลอดภัยจะสามารถช่วยลดผลกระทบได้
สำหรับปัจจัยที่ต้องติดตามในสัปดาห์นี้จะเป็นผลกระทบต่อเนื่องจาก Brexit ต่อตลาดการเงินทั่วโลก ความคืบหน้าของมาตรการกระตุ้นเศรษฐกิจของรัฐบาล ทิศทางของการเคลื่อนย้ายเงินลงทุนระหว่างประเทศ และการเคลื่อนไหวของตลาดหุ้นและตลาดตราสารหนี้ต่างประเทศ
ส่วนอัตราผลตอบแทนของพันธบัตรรัฐบาลสหรัฐอเมริกาปรับตัวลดลงทุกช่วงอายุตามแรงซื้อต่อเนื่องจากสัปดาห์ก่อนตามกระแส Risk off จากความไม่แน่นอนของตลาดการเงินหลังการลงประชามติถอนตัวออกจาก EU ของ UK (Brexit) โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 6 bps มาอยู่ที่ 0.64% ต่อปี อายุคงเหลือ 5 ปี ปรับตัวลดลง 5 bps. มาอยู่ที่ 1.08% ต่อปี และอายุคงเหลือ 10 ปี ปรับตัวลดลง 5 bps.มาอยู่ที่ 1.57% ต่อปี